**Tautsaimniecības padomes Tūrisma komiteja**

2013.gada 11.jūlijā

plkst. 14:00, EM 506. telpa

**PROTOKOLS Nr.1**

**11.07.2013. Rīgā**

**Sanāksmē piedalījās:**

**Jānis Naglis** LVRA

**Armands Slokenbergs** TAVA direktors

**Gunta Ušpele** LKA, LLPA, JPD

**Jānis Volberts** Ekonomikas ministrijas Uzņēmējdarbības konkurētspējas departamenta Ārvalstu investīciju piesaistes, tūrisma un eksporta veicināšanas nodaļas vadītājs

**Ingūna Priedīte**  RTAB

**Gatis Skrabe** Rīgas plānošanas reģions

**Liesma Grīnberga** Rīgas plānošanas reģions

**Kitija Gitendorfa** Latvijas tūrisma aģentu un operatoru asociācijas (ALTA), prezidente

**Aldis Kušķis** ALTA

**Ilze Liepa** Vidzemes plānošanas reģions

**Raitis Sijāts** Vidzemes tūrisma asociācija

**Anna Builo-Hoļme** Zemgales plānošanas reģions

**Aiga Petkēvica** Kurzemes plānošanas reģions

**Artis Gustovskis** Kurzemes tūrisma asociācija

**Iveta Malina-Tabūne** Latgales plānošanas reģions

**Santa Graikste** LVRA

**Protokolēja:**

**Marina Paņkova** Ekonomikas ministrijas Uzņēmējdarbības konkurētspējas departamenta Ārvalstu investīciju piesaistes, tūrisma un eksporta veicināšanas nodaļa

Sanāksme sākās plkst. 14:00

J.Naglis atklāj sanāksmi un pateicas visiem klātesošajiem par iesaistīšanos. J.Naglis informē par izmaiņām, kas veiktas EM, lai efektivizētu un optimizētu sociālo partneru iesaisti tautsaimniecības attīstības plānošanā un īstenošanā. Informē par Tautsaimniecības padomes (turpmāk – TSP) strukturālo pārveidi un 6 komiteju, t.sk., arī Tūrisma komitejas izveidi, kas turpmāk aizstās Latvijas tūrisma konsultatīvo padomi (turpmāk – LTKP). Sanāksmes dalībniekiem izsūtītā darba kārtība tiek atbalstīta. Notiek diskusijas par katru no darba kārtības punktiem.

1. **Komitejas vadības ievēlēšana un sanāksmju grafika apstiprināšana**

Par TSP Tūrisma komitejas priekšsēdētāju klātesošie izvirza J.Nagli.

Par TSP Tūrisma komitejas priekšsēdētāja vietnieci – G.Ušpeli.

Nolemts, ka TSP Tūrisma komitejas sastāvs tiks veidots pēc šāda principa- 1 pārstāvis no:

* visu mītņu asociācijām (LVRA, Hosteļi, Latvijas Piļu un muižu asociācija, Lauku ceļotājs, Kempingi);
* ALTA un LATTŪRINFO;
* 5 plānošanas reģioniem;
* 4 reģionālajām tūrisma asociācijām; Lielo pilsētu asociācijas, RTAB, Kūrortpilsētu asociācijas.

L.Grīnberga izsaka priekšlikumu papildināt TSP TK ar Latvijas Pašvaldību savienības pārstāvi.

Sanāksmes dalībnieki vienojās, ka šis ir optimālākais sastāvs produktīvai komitejas darbībai. Tika nolemts, ka Komitejas sēdes notiks ne retāk kā vienu reizi 3 mēnešos, trešdienas pēcpusdienās. Nākamās sēdes laiks – 2013.gada 14.augusts plkst.14:00.

1. **Galvenie uzdevumi tūrisma politikas jomā**

J.Volberts īsi iepazīstināja ar sevi un prezentēja EM redzējumu par Latvijas tūrisma attīstības pamatnostādņu 2014-2020 saturu, galvenajiem mērķiem un uzdevumiem. Sanāksmes dalībnieki tika informēti, ka minētais plānošanas dokuments kļūs par pamatu/bāzi SF atbalsta sadalei, un no tā, cik profesionāli un pārliecinoši tiks sagatavota informācija un argumentācija par Latvijas tūrisma attīstības virzieniem, ir atkarīgs nākamā plānošanas perioda atbalsts nozarei.

Sanāksmes dalībnieki uzdeva vairākus jautājumus ar lielāku detalizācijas pakāpi un pārrunāja jautājumu par citu Baltijas valstu tūrisma budžetu attīstību un prognozēm. Izskanēja idejas, kas būtu obligāti ietveramas pamatnostādņu projektā:

- lielo infrastruktūras objektu attīstība (konferenču centrs, Daugavas stadions, Laikmetīgās mākslas muzejs) uz Latvijas 100 gadu jubileju, kas būs 2018.gadā;

- medicīnas/veselības/rehabilitācijas tūrisma attīstība (nepieciešams kritiskais esošās situācijas izvērtējums konkurētspējas noteikšanai);

- visu Latvijas piekrasti iekļaujošā tūrisma produkta attīstība (Piekrastes klasteris);

- veco dzelzceļu rekreācija par tūrisma objektiem (projekts Greenway - Vidzeme).

Sanāksmes dalībnieki tika informēti, ka Latvijas tūrisma reģionālā tūrisma piedāvājuma novērtējumam tiek piesaistīts Dr.geogr. A.Klepers (Vidzemes augstskola). Reģionālās tūrisma asociācijas un plānošanas reģioni tika aicināti sniegt vispusīgu atbalstu pamatnostādņu tapšanā.

1. **Viesnīcu sertificēšana, Q-Latvija virzība**

J.Naglis informēja par situāciju ar sertifikāciju izmitināšanas sektorā (Latvijas standarta atcelšanu un pāreju uz Hotel Star Union), kā iespējamo risinājuma variantu piedāvājot ieviest obligātu viesnīcu sertifikāciju. Notika diskusija, tika pieņemts lēmums veikt dziļāku situācijas analīzi un atgriezties pie šī jautājuma nākamajās komitejas sēdēs, piesaistot visus sektora spēlētājus.

Tika apspriesta arī turpmākā Q-Latvia attīstības nepieciešamība, daudz lielāku uzmanību pievēršot sistēmas dalībnieku preferenciālai virzīšanai un veicināšanai/mārketingam. A.Slokenbergs informēja par plāniem šajā sakarā.

1. **Izstāžu plāna ar valsts atbalstu izvērtēšana**

J.Naglis atzinīgi novērtēja pārdomātu un profesionālo TAVA darbību izstāžu atlasē, kā arī dalības tajās nodrošināšanā. J.Naglis informēja par 2013.gadā plānoto izstāžu sarakstu, sniedzot pamatojumu dalībai izvēlētajās izstādēs. Sanāksmes dalībnieki vienojās, ka esošais saraksts ir pārdomāts un optimāls, kā arī piekrita TAVA direktora viedoklim, ka svarīgi nodrošināt izstāžu dalībnieku kvalitāti (piem., attiecīgas svešvalodas zināšanās, spēja orientēties visā Latvijas piedāvājumā, empātija).

1. **Struktūrfondu novirzīšana nākamajā plānošanas periodā**

Šis jautājums tika izrunāts darba kārtības 2.punktā.

Notika apspriede arī par citiem jautājumiem: par kultūras nozares iesaisti tūrismā, par 706.zīmes „Virziena rādītājs” uz brūna fona uzstādīšanas problēmām, par Euro Velo maršruta marķēšanas neiespējamību, par valsts atbalstu projektam, lai veiktu tūristu uzskaiti.

Tika pārrunāts, ka 2013.gada Tūrisma foruma tēma varētu būt saistīta ar tūrismu un radošo industriju mijiedarbību.

**NOLEMTS**:

1) EM izstrādāt Komitejas nolikuma projektu, izsūtīt visiem sanāksmes dalībniekiem izvērtēšanai;

2) EM veikt visas nepieciešamas darbības formālai TSP Tūrisma komitejas nolikuma, personālsastāva apstiprināšanai;

3) EM izsūtīt sanāksmes dalībniekiem Latvijas tūrisma attīstības pamatnostādņu 2014-2020 satura projektu;

4) LVRA sagatavot informatīvi-analītisko materiālu par sertifikācijas procesa situāciju izmitināšanas sektorā, kā arī savu redzējumu par esošo problēmu optimālāko risinājumu un izsūtīt sanāksmes dalībniekiem izvērtēšanai;

5) TAVA izsūtīt sanāksmes dalībniekiem veikto analīzi par izstāžu efektivitāti, dalības izstādēs lietderību;

6) Nākamā TSP Tūrisma komiteja notiks 2013.gada 14.augustā plkst. 14:00, darba kārtībā tiks iekļauta Latvijas tūrisma attīstības pamatnostādņu 2014-2020 projekta apspriešana un jautājums par Latvijas tūrisma forumu. Izvērtēt iespēju uzaicināt SM, lai pārrunātu brūno zīmju uzstādīšanas, EuroVelo maršrutu marķēšanas un veco dzelzceļu attīstības projektu jautājumus.

Sanāksme beidzās plkst. 16:00

Protokolēja M.Paņkova